text: Vejle Boldklub har fået licensen tilbage
  23 maj 2014 kl. 17.22
  Vejle Boldklub kan også efter sommerferien spille i NordicBet Ligaen. DBU's Licens Appeludvalg besluttede fredag at give klubben licensen tilbage.
  Det er den netop gennemførte aktieemission, der sikrer at Vejle Boldklub også kan spille i NordicBet Ligaen efter sommerferien.
  Klubben fik frataget licensen på grund af økonomiske problemer, men appellerede i mandags straks efter gennemførelsen af klubbens aktieemission fratagelsen af licensen.
  - Vi er utrolig glade for at have fået NordicBet Liga-licensen tilbage. Det har været et pres og benhårdt arbejde at komme i mål med aktieemissionen, og vi skylder en stor tak til de mange, der har bakket op om aktieemission, for det er deres skyld, at det er lykkedes at få licensen tilbage, siger administrerende direktør i Vejle Boldklub Per Olesen til klubbens hjemmeside.
  